Be to, šioje ataskaitoje aptariamas Reglamento įgyvendinimas atsižvelgiant į nustatytus oficialiosios statistikos kokybės kriterijus (4 skyrius) ir nagrinėjamos priemonės, kurių imtasi siekiant sumažinti įmonėms tenkančią naštą (5 skyrius). Galiausiai ataskaitoje nagrinėjama galimybė peržiūrėti dabartinę teisinę sistemą siekiant modernizuoti turizmo statistiką (6 skyrius).

Be statistikos, skleidžiamos pagal Reglamento nuostatas, Eurostatas duomenis apie turizmo srautus papildo informacija apie užimtumą turizmo srityje ir apie turizmo pramonės sektorių ekonominį aspektą, kuri grindžiama turima darbo rinkos statistika arba verslo struktūros ir trumpojo laikotarpio verslo statistika. Kas trejus metus Eurostatas taip pat skelbia turizmo palydovinių sąskaitų ataskaitą, kurioje, be kita ko, apžvelgiama TPS įgyvendinimo visoje Europoje metodologinė padėtis ir pateikiami atitinkami duomenys.

Kita vertus, imtasi savanoriškų arba ad hoc iniciatyvų, siekiant užtikrinti duomenų įtraukimą į TPS arba reaguoti į neatidėliotinus naudotojų poreikius (pvz., susijusius su mėnesiniais duomenimis pagal lankytojų kilmės šalį per COVID-19 pandemiją). 2021 m. Komisija taip pat paskelbė pirmuosius eksperimentinius duomenis apie trumpalaikio apgyvendinimo paslaugas, užsakytas naudojantis internetinėmis bendradarbiaujamosios ekonomikos platformomis. Šie duomenys, sudarius susitarimus, buvo tiesiogiai surinkti iš tokių platformų. Komisija, siekdama toliau tobulinti esamą statistiką ar rengti tokią didelės politinės svarbos statistiką ir rodiklius, kokių anksčiau nebuvo, taip pat toliau nagrinėjo galimybes naudotis novatoriškais duomenų šaltiniais ir metodais.

Be duomenų lentelių, naudotojai taip pat gali peržiūrėti reguliariai atnaujinamus ar ad hoc straipsnius, kuriuose daugiausia dėmesio skiriama konkretiems turizmo aspektams ir kuriuose dažnai kartu pateikiamos gerai matomos nuorodos į naujienas ar informacinius pranešimus. Galiausiai Eurostatas turizmo statistikos leidinius aktyviai populiarina įvairiuose socialinės žiniasklaidos kanaluose.

Kalbant apie metinių duomenų rinkinius, kurie turi būti pateikti praėjus šešiems mėnesiams nuo ataskaitinių metų pabaigos, per nustatytą terminą pateikiama 85–90 proc. rinkmenų. Eurostatas atidžiai stebi didesnio vėlavimo atvejus ir atitinkamu lygmeniu juos aptaria su nacionalinėmis institucijomis. Su valstybėmis narėmis reguliariai aptariamos ir atitikties ataskaitos.

Eurostatas padeda valstybėms narėms ieškoti naujoviškų būdų, kaip gerinti turizmo statistikos kokybę. Taip, pasinaudojus papildoma informacija, gauta, pavyzdžiui, iš mobiliojo ryšio tinklo operatorių arba interneto svetainių, keliose valstybėse narėse pagerinta turizmo paklausos statistika. Eurostatas, remdamasis 2017 m. paskelbtu informaciniu dokumentu „Turizmo statistika. Didžiųjų duomenų naudojimo pradininkai?“ (angl. Tourism statistics: early adopters of big data?) tokioms iniciatyvoms ir toliau teiks pirmenybę.

Mažinant naštą ir didinant ekonomiškumą dažnai prireikia kompromisų dėl duomenų kokybės. Pagal Reglamento I priedą valstybėms narėms leidžiama susiaurinti 4 straipsnio a punkte nustatytą tyrimo sritį ir į ją įtraukti tik tam tikrą pajėgumų ribą viršijančias įstaigas. Taip susiaurinus tyrimo sritį gerokai sumažėja mažiausioms įmonėms tenkanti našta, tačiau taip pat gali susiklostyti padėtis, kai oficialioji statistika nebeapima visų šio segmento įstaigų. Vis dėlto naujausia praktika, pavyzdžiui, iš internetinių bendradarbiaujamosios ekonomikos platformų gaunamų duomenų nagrinėjimas, padeda ekonomiškiau užpildyti duomenų spragas. Kiti novatoriški metodai, kuriuos bendradarbiaudamas su valstybėmis narėmis šiuo metu nagrinėja Eurostatas, taip pat gali padėti mažinti naštą ir didinti duomenų aprėptį.

Galiausiai mažinti respondentams tenkančią naštą taip pat padeda naudojimasis tęstiniais moduliais (duomenys, kuriuos reikia pateikti kas trejus metus) ir neprivalomais kintamaisiais bei suskirstymas.

7.Perspektyvos

Įgyvendinant Reglamentą (ES) Nr. 692/2011 naudotojams tarptautiniu, nacionaliniu ir subnacionaliniu lygmenimis iš tikrųjų suteikiama tvirta, patikima ir suderinta turizmo informacijos sistema. Vis dėlto praėjus dešimčiai metų pasikeitė turizmo sektorius, taip pat su turizmu susiję politikos ar visuomenės prioritetai. Be to, oficialioji statistika įžengė į XXI amžių, ir šiuo metu šioje srityje stengiamasi atsisakyti įprastų, apklausomis grindžiamų metodų ir modernizuoti statistikos rengimo procesus.

Todėl Komisija (Eurostatas), siekdami nustatyti dabartinės sistemos pranašumus ir trūkumus ir didinti rodiklių tinkamumą, pradėjo keistis nuomonėmis su turizmo statistikos naudotojais ir rengėjais. Kartu su šiuo peržiūros procesu įgyvendinant inovacijų iniciatyvas atliekami perspektyvūs alternatyvių duomenų šaltinių naudojimo moksliniai tyrimai ir skelbiami anksčiau nenaudotus rodiklius apimantys eksperimentiniai statistiniai duomenys.

Per pirmąsias diskusijas nustatyta, kad turizmo palydovinės sąskaitos ir turizmo tvarumo vertinimas yra svarbūs bet kokios teisinio pagrindo peržiūros aspektai. Neatsitiktinai šios temos jau buvo pabrėžtos Reglamente, nors ir tik kaip raginimas parengti šių sričių bandomųjų tyrimų programą (5 straipsnis). Be to, atliekant peržiūrą turėtų būti atsižvelgiama į nuolatines pastangas, siekiant didinti statistikos sistemos tinkamumą, savalaikiškumą ir aprėptį, pagrindinius duomenis rinkti iš naujų ir novatoriškų šaltinių.